Toerisme óók Afrikaners se skuldSupra Mahumapelo. Foto: ANA Deur Anton Meijer Die ANC-regering laat nie ’n geleentheid verbyglip om die Afrikaner die sondebok te maak vir sy eie mislukkings nie. Die jongste aantygings kom van die nuwe voorsitter van die parlementêre portefeuljekomitee van toerisme, Supra Mahumapelo, wat verlede week in ’n komiteevergadering daarop gesinspeel het dat Afrikaners se vrese oor grondonteiening sonder vergoeding die rede is waarom daar ’n afname is in die aantal buitelanders wat die land besoek. Praat nou van na strooihalms gryp… Dié kwessie het opgeduik nadat Toerisme Suid-Afrika in sy jaarverslag aangedui het dat die debat oor grondonteiening sonder vergoeding as een van vyf sleutelkwessies geïdentifiseer is, wat “negatiewe persepsies” veroorsaak het en internasionale toeriste wat Suid-Afrika wil besoek, beïnvloed. Mahumapelo het direk tot die slotsom gekom dat dit die Afrikaner moet wees wat hierdie negatiewe persepsies skep. Dis die maklikste manier waarop hy dit kan rasionaliseer. Dis tog net die Afrikaner wat bekommerd is oor eiendomsreg wat uitgewis gaan word, en net Afrikaners het vriende en familie in die buiteland… En die oplossing vir sy probleem? Die staat moet grondonteiening sonder vergoeding net beter aan die Afrikaner verpak en verkoop, sodat ons in ons gesprekke met vriende en familie in die buiteland kan sê dat dit eintlik nie so ŉ slegte idee is nie. Hy ontken dat daar in die breë Suid-Afrikaanse samelewing kommer bestaan oor die regering se planne om grond te steel, ook onder die Engelse Suid-Afrikaners, Zoeloes, Xhosas en Pedi’s. Hy ontken ook dat die internasionale gemeenskap sy oë begin rek oor die rigting wat die regering inslaan. Dit is hoog tyd dat die regering moet erken dat die grondgrypwetgewing verreikende internasionale gevolge het, ook op die aantal toeriste wat ons land wil besoek. En nee, meneer Mahumapelo, dis nie die Afrikaner se skuld dat ’n toerbus vol Nederlanders in Johannesburg beroof is nie. Dis nie die Afrikaners se skuld dat toeriste agtervolg word van ons lughawens af en beroof word nie. Zindzi Mandela, ons ambassadeur in Denemarke, wat so lekker twiet oor grondgrype, is nie ’n Afrikaner nie. Die waarskuwings oor gewelddadige betogings en stakings, wat deur konsulate en reiswebblaaie geplaas word, is nie weens die Afrikaner se toedoen nie. Glo my, geweldsmisdaad, vuil strate, onveilige paaie en onvriendelike personeel by toeriste-aantreklikhede is veel slegter ambassadeurs as ŉ handjievol Afrikaners wat, volgens jou, “negatiewe persepsies” uitstraal oor die land. Hou op om jou eie mislukkings te ontken. Hou op om die skuld op die Afrikaner te pak vir alles wat verkeerd loop. Miskien kan ons dan die toerismebedryf én die land begin regruk. Hou so aan, en oor vyftig jaar sal toerisme dalk weer toeneem. Dis nou nadat iemand ’n dokumentêr à la Chernobyl gemaak het oor Suid-Afrika se spookdorpe, en oorsese toeriste selfies wil kom neem voor ou verlate Afrikanermonumente, wat weens die regering se aanhoudende gehamer op die Afrikaner, as kernafval gebrandmerk is.